Voëlklip: Ma se liggaam gevindSoek-en-reddingspanne het Vrydagoggend vroeg weer die soektog by Voëlklip hervat. (Foto: Malcolm Pojie/SA Polisie) Die soektog na ŉ tweejarige dogtertjie by Voëlklip naby Heroldsbaai duur steeds voort nadat die liggaam van ŉ vrou, vermoedelik haar ma, Donderdagmiddag in die see gekry is. Die voertuig, met ŉ vrou en die dogtertjie, het Donderdagmiddag by die berugte uitkykpunt in die see afgestort. Kapt. Malcolm Pojie, polisiewoordvoerder, sê ‘n agtjarige seun kon oënskynlik uit die motor kom voor dit van die krans afgery het. Die kind het geringe beserings opgedoen, maar was geweldig getraumatiseerd. (Foto: Malcolm Pojie/SA Polisie) Pojie het gesê hy is in hierdie stadium in die sorg van sy pa. Polisieduikers en lede van die Nasionale Seereddingsinstituut het Vrydag vroeg die soektog na die vermiste kind hervat. Soek-en-reddingspanne fokus tans op die omgewing by Voëlklip en Heroldsbaai. Die polisie hoop om later vandag met die seuntjie te gesels om meer lig te help werp oor die verloop van gebeure. Dit is in dié stadium nie duidelik hoekom die motor in die see beland het nie.